|  |  |
| --- | --- |
| *BIROUL DE INFORMARE ŞI RELAŢII PUBLICE* |  16/04/2018 |
| Operator date nr. 4472Nr.298/VIII/3 |  |

**COMUNICAT**

 Procurorii din cadrul Direcţiei Naţionale Anticorupţie – Serviciul Teritorial Iași au dispus punerea în mișcare a acțiunii penale şi **reţinerea pentru 24 de ore**, începând cu data de 14 aprilie 2018, a inculpatului

**HOROBEȚ NECULAI,** avocat în cadrul Baroului Vaslui, sub aspectul săvârșirii **a două infracțiuni de trafic de influență, ambele în formă continuată,**

De asemenea, s-a dispus punerea în mișcare a acțiunii penale și **luarea măsurii controlului judiciar** pentru 60 de zile, începând cu data de 14 aprilie 2018, față de inculpatul

**BÎCU FLORIN-IOAN**, sub aspectul săvârșirii infracțiunilor de:

**- trafic de influență în formă continuată,**

**- complicitate la trafic de influență în formă continuată.**

În ordonanţele procurorilor se arată că, în cauză, există date și probe care conturează următoarea stare de fapt:

În perioada septembrie – octombrie 2017, inculpatul Horobeț Neculai în calitate de avocat în cadrul Baroului Vaslui, a pretins și primit de la o persoană (martor în cauză), direct sau prin intermediul celuilalt inculpat, în mai multe tranșe, suma totală de 1.500 euro, pentru a-și trafica influența pe care a pretins că o are asupra polițiștilor din cadrul I.P.J. Vaslui – Serviciul Rutier. Concret, inculpatul a promis persoanei respective, care era cercetată cu privire la săvârșirea unor infracțiuni la regimul circulației rutiere, că-i va determina pe polițiști să-i restituie permisul de conducere.

Într-un context asemănător, în perioada decembrie 2017 - aprilie 2018, cei doi inculpați au pretins de la o altă persoană (martor în cauză) suma totală de 2.400 euro și au primit, în mai multe tranșe, suma totală de 1.900 euro și 400 lei, pentru a determina pe lucrătorii din cadrul Serviciului Public Comunitar Regim Permise de Conducere și Înmatriculare a Vehiculelor Vaslui să elibereze pe numele acesteia din urmă un permis de conducere, fără susținerea examenului auto.

 Inculpaților Horobeț Neculai și Bîcu Florin-Ioan li s-au adus la cunoștință calitatea procesuală și acuzațiile, în conformitate cu prevederile art. 309 Cod de procedură penală.

**La data de 14 aprilie 2018, inculpatul Horobeț Neculai a fost prezentat judecătorilor din cadrul Curții de Apel Iași care au emis pe numele acestuia un mandat de arestare preventivă pentru 30 de zile.**

Amintim că, anterior, inculpatul Horobeț Neculai a mai fost trimis în judecată de procurorii anticorupție, pentru săvârșirea unor infracțiuni similare (comunicat nr. 1216/VIII/3 din 19 decembrie 2017).

Facem precizarea că punerea în mișcare a acțiunii penale este o etapă a procesului penal reglementată de Codul de procedură penală, având ca scop crearea cadrului procesual de administrare a probatoriului, activitate care nu poate, în nici o situație, să înfrângă principiul prezumției de nevinovăție.

 BIROUL DE INFORMARE ŞI RELAŢII PUBLICE